Per Clausen (EL), 2008-05-22:
Jeg kan sådan set godt forstå, at der er flere Socialdemokrater, der er lidt skuffede over udviklingen i dag, for nu skulle vi jo have en forespørgselsdebat, hvor først statsministeren havde kaldt dem, der gik ind for, at man kunne bruge boykot af åbningsceremonien som et led i en bevægelse for at gavne menneskerettighedssituationen i Kina, for hyklere.
Under debatten gentog hr. Mogens Lykketoft denne karakteristik af dem, der havde en anden holdning end ham selv - i øvrigt efter at have bemærket, at det var en meget uklog tilgang til debat, at man startede med at fornærme folk.
Det må så selvfølgelig være ubehageligt at kunne konstatere, at dette redskab, som er udtryk for hykleri, åbenbart stadig væk indgår som en mulighed for regeringen.
Og det er da i øvrigt også helt i overensstemmelse med det forslag til vedtagelse, der ligger fra Socialdemokraterne, Venstre, Det Konservative Folkeparti, Det Radikale Venstre og Gitte Seeberg, for der står jo intet om, at ministrene, regeringen, skal deltage i OL.
Og da jeg jo ved, at der er tænkt grundigt over dette forslag til vedtagelse, så det har fået den helt rigtige formulering, kan jeg sådan set ikke forstå, at man nu er forundret over, at konsekvensen af det her er, at regeringen opretholder det synspunkt, at man endnu ikke har taget stilling til, om man deltager i åbnings- og afslutningsceremonien.
Men det er i hvert fald det positive.
Det, der er mindre positivt, er en anden uklarhed i forslaget til vedtagelse.
Der står, at man i overensstemmelse med EU-erklæringen af 29. marts 2008 skal videreføre den kritiske dialog før, under og efter de olympiske lege.
Nu har det jo i den her proces været vigtigt for Socialdemokraterne og Det Radikale Venstre at alliere sig med statsministeren.
Så vil jeg bare sige, at det, statsministeren siger om dialogen under OL, for det første er, at man ikke ønsker at sammenblande sport og politik, og for det andet, at hvis der bliver officielle møder med repræsentanter for den kinesiske regering, så vil man kritisere overtrædelserne af menneskerettighederne i Kina.
Det vil sige, at hvis der ikke bliver officielle møder med den kinesiske regering, vil de ministre, der eventuelt kommer fra Danmark, forholde sig passive i den diskussion; man vil ikke selv tage noget initiativ.
Dér kunne man jo godt spørge Socialdemokraterne og Det Radikale Venstre, om deres enighed med statsministeren også gælder i forhold til disse formuleringer.
Så meget desto mere, som det jo også er fra den del af regeringen, der har været udvist vilje til, at man i givet fald kunne benytte en eventuel deltagelse i OL til at være kritisk.
Det andet jeg vil sige er, at jeg har bemærket, at regeringen og også andre har koblet deres stillingtagen til deltagelse eller ikke deltagelse meget sammen med udviklingen i Tibet.
Man taler om den dialog, der er vokset frem.
Lad os så bare sige, at den dialog altså er sket, samtidig med at der er blevet gennemført nogle såkaldte retsprocesser, som ligner skueprocesser, hvor folk har fået meget, meget hårde straffe.
Afslutningsvis vil jeg bare sige, at det for mig er helt utroligt, at det tilsyneladende kan lykkes for et flertal her i Folketinget at undlade at forholde sig til den kendsgerning - beskrevet af Amnesty International - at netop det, at man besluttede sig til, at OL skulle afvikles i Beijing, har ført til forstærket undertrykkelse og til forstærkede angreb på menneskerettigheder og arbejdstagerrettigheder i Kina.
Det burde dog få nogle til at tænke over, om det at fokusere på OL som noget, der sådan nærmest af sig selv ville føre til bedre vilkår i Kina, ikke har været en forkert strategi.